REKTALNE FARMACEVTSKE OBLIKE

Rektalne farmacevtske oblike so namenjene rektalni uporabi, z namenom da dosežemo sistemski ali lokalni učinek. Uporabimo pa jih lahko tudi v diagnostične namene. Razlikujemo več vrst rektalnih farmacevtskih oblik:

* **svečke,**
* **rektalne kapsule,**
* **rektalne raztopine, emulzije in suspenzije (klistirji),**
* **praške in tablete za rektalne raztopine in suspenzije,**
* **poltrdne farmacevtske oblike (kreme, geli, mazila),**
* **rektalne pene,**
* **rektalni tamponi.**

Rektalne farmacevtske oblike najpogosteje uporabljamo pri majhnih otrocih, pri bolnikih z oteženim požiranjem, pri bolnikih ki jih muči slabost ali bruhanje, kadar se želimo izogniti razpadu zdravila pri prehodu skozi prebavni sistem (zaradi delovanja želodčne kisline na zdravilo) ali kadar želimo doseči lokalni učinek v spodnjem delu debelega črevesa. Najpogosteje uporabljene so svečke, katerih oblika je prilagojena vstavljanju v črevo. Pri sobni temperaturi so v trdnem stanju, pri telesni temperaturi pa se raztalijo. Aplikacija najlažje poteka leže, na boku. Ena noga naj bo pokrčena, druga zravnana. Svečko je potrebno vzeti iz ovojnine in jo nato čim globje vstaviti v danko, s koničastim delom naprej. V primeru aplikacije poltrdnih farmacevtskih oblik (kreme, mazila, geli), pa je potrebno priložen nastavek najprej napolniti z zdravilom in ga nato iztisniti v debelo črevo. Pri zdravilih za rektalno uporabo je po aplikaciji zaradi boljšega učinka potrebno nekaj časa posedeti (vsaj 15 min).

V primeru rabe svečk pri otrocih, ki še ne smejo prejeti celotne svečke, je treba zaradi omogočanja enakomerne absorpcije zdravila slednjo prerezati na pol vzdolžno in ne prečno. Če pa se svečka zaradi toplih zunanjih pogojev zmehča, jo samo za nekaj sekund položite pod hladno vodo in že se bo ponovno strdila.